Tekort aan verpleegpersoneel vereis ‘dringende ingryping’Foto: pixabay.com Een verpleegster vir elke 403 mense. Die Solidariteit Beroepsgilde vir Gesondheidspraktisyns sê uit dié statistiek is dit duidelik dat verpleegkunde as beroep in Suid-Afrika in gevaar is. “Die impak daarvan op goeie gesondheidsorg vir miljoene Suid-Afrikaners is byna ondenkbaar,” het Hennie Bierman, hoof van die Solidariteit Beroepsgildes gesê. Bierman het gesê die lewering van gekwalifiseerde verpleegkundiges in al die verpleegkategorieë het sedert 2013 met byna 40% gekrimp. “Daar het sedert 2013 jaarliks ongeveer 8 535 minder verpleegkundiges tot die werksmag toegetree. Die privaat sektor trek ook swaar.” Bierman het gesê ŉ swaar werkslading, lang ure, uitdagende werksomstandighede, ŉ gebrek aan ondersteuning en ŉ tekort aan finansies en toerusting dra by tot die tekorte. Volgens hom gaan die nuwe riglyne van die departement van staatsdiens en administrasie met betrekking tot vroeë aftrede nog groter probleme veroorsaak. “Tans is daar meer verpleegpersoneel wat bedank of aftree as studente wat opgelei kan word om die werksmag te betree. Altesame 14 043 van die huidige verpleegkundiges kwalifiseer nou ingevolge die departement se nuwe beleid vir vroeë aftrede,” het Bierman gesê. Hy het gesê dié verpleegkundiges het jare se ervaring en moet as mentors en meesters in die beroep vir ŉ jonger geslag optree. “Hulle moet eintlik minstens vyf na tien jaar nog in die bedryf staan en die beroep se hande sterk. Verpleegkundiges vorm die basis van die gesondheidsorgstelsel.” Bierman het gesê deeglike beplanning en voorbereiding sal gedoen moet word om die druk en spanning op huidige verpleegpersoneel te verlig en die beroep tot wêreldstandaard te ontwikkel. Daar is in die laaste drie jaar geen nuwe private instelling geakkrediteer om verpleegkundiges op te lei nie en in sekere kategorieë het die akkreditasie by bestaande instellings verval. “Die Suid-Afrikaanse Raad op Verpleging (SARV) het ook ŉ duidelike afname in afgestudeerde studente bevestig. In 2016 was die afgestudeerde studente 21 571 teenoor 13 036 in 2017. Dis ŉ afname van meer as 8 000 in een jaar,” het Bierman gesê. Die gilde wil saam met die departement van gesondheid, die SARV en ander betrokkenes werk om volhoubare oplossings te vind, het hy gesê. Hy is ook besig om ŉ plan saam te stel met werkbare voorstelle om die tekort te verminder. Die departement van gesondheid het onderneem om later kommentaar te lewer.